เปิดตัวกองอสังหาฯCPNCG
ไทยพาณิชย์-กองอสังหาริมทรัพย์ CPNCG ลงทุนอาคารสำนักงานเซ็นทรัลเวิลด์ คาดผลตอบแทน 7-8%
15 ส.ค. 2555

ไทยพาณิชย์-กองอสังหาริมทรัพย์ CPNCG ลงทุนอาคารสำนักงานเซ็นทรัลเวิลด์ คาดผลตอบแทน 7-8% 
นางโชติกา สวนานนท์ กรรม การผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ กล่าวว่า ภายในปลายเดือน ส.ค.-ต้นเดือน ก.ย. จะเปิดขายกองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) ลงทุนในอาคารสำนักงาน ดิ ออฟฟิศเศส แอท เซ็นทรัลเวิลด์ ราคาประเมินประมาณ 4,200-4,500 ล้านบาท 
ทั้งนี้ กองทุน CPNCG ลงทุนในสิทธิการเช่าอาคารสำนักงาน ดิ ออฟฟิศเศส แอท เซ็นทรัลเวิลด์ ระยะเวลาประมาณ 20 ปี โดยเป็นการเช่าช่วงจากบริษัท เซ็นทรัลพัฒนา (CPN) และได้สิทธิต่ออายุอีก 30 ปี นอกจากนี้ยังมีนโยบายที่จะลงทุนในอาคารสำนักงานของ CPN รวมทั้งการซื้ออาคารสำนักงานอื่นๆ อีกด้วย
“อาคารสำนักงาน ดิ ออฟฟิศเศส แอท เซ็นทรัลเวิลด์ เป็นอาคารสำนักงานเกรดเอ เนื่องจากอยู่ในทำเลที่ดีและบริหารงานโดย CPN ซึ่งมีความสามารถในการบริหารพื้นที่และปรับเพิ่มค่าเช่า โดยจะเห็นได้จากการบริหารกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) ที่มีอัตราการเติบโตสูงถึง 8% ต่อปี นอกจากนี้ในตลาดตอนนี้กองทุนรวมอสังหาริมทรัพย์ที่ลงทุนในอาคารสำนักงานที่ดีมีน้อย และคิดว่าจนถึงต้นปีหน้าจะไม่มีกองทุนที่ลงทุนในอาคารสำนักงานที่ดีกว่านี้ออกมาอีก” นางโชติกา กล่าว
นายกอบชัย จิราธิวัฒน์ กรรม การผู้จัดการใหญ่ และประธานเจ้าหน้าที่บริหาร บริษัท เซ็นทรัลพัฒนา กล่าวว่า ปัจจุบันอาคารสำนักงาน ดิ ออฟฟิศเศส แอท เซ็นทรัลเวิลด์ มีอัตราการเช่าพื้นที่ประมาณ 96% และคาดว่าจะเพิ่มเป็น 100% ในปลายปีนี้ 
นายนริศ เชยกลิ่น รองกรรม การผู้จัดการใหญ่ สายการเงินและบัญชี บริษัท เซ็นทรัลพัฒนา กล่าวว่า ในปี 2556-2557 จะเห็นการเติบโตของค่าเช่า เนื่องจากมีสัญญาเช่าครบกำหนดประมาณ 50% และหลังจากปี 2558 ที่เข้าร่วมประชาคมเศรษฐกิจอาเซียน (เออีซี) จะเป็นจังหวะดีที่จะปรับเพิ่มค่าเช่าขึ้น เนื่องจากจะมีความต้องการเช่าพื้นที่สำนักงานจากบริษัทต่างชาติเพิ่มมากขึ้น
นายโสภณ อัศวานุชิต ผู้ช่วยผู้จัดการใหญ่ สายวาณิชธนกิจ ธนาคารไทยพาณิชย์ กล่าวว่า วันที่ 22 ส.ค. จะประกาศช่วงราคาหน่วยลงทุน และสำรวจความต้องการของนักลงทุนปลายเดือน ส.ค. ซึ่งเบื้องต้นพบว่านักลงทุนสถาบันสนใจลงทุนจำนวนมาก 
“กองทุนจะแบ่งออกเป็น 2 ส่วน คือ ขายหน่วยลงทุนมูลค่าประมาณ 4,100-4,300 ล้านบาท และกู้เงินลงทุนอีก 350 ล้านบาท ซึ่งคาดว่ากองทุนจะให้ผลตอบแทนประมาณ 7-8%” นายโสภณ กล่าว
นอกจากนี้ นายโสภณ ยังกล่าวอีกว่า ยังมีกองทุนรวมอสังหาริมทรัพย์ที่เตรียมจะออกขายภายในปีนี้ถึงต้นปีหน้าอีก 4 กองทุน มูลค่ารวมประมาณ 2 หมื่นล้านบาท และคาดว่าจะมีผู้ประกอบการอสังหาริมทรัพย์จำนวนมากที่ต้องการตั้งกองทุนก่อนที่จะครบระยะเวลา 1 ปี หลังจากทรัสต์เพื่อการลงทุนในอสังหาริมทรัพย์ หรือ REITs มีผลบังคับใช้ เนื่องจากการจัดตั้งเป็นกองทุนรวมอสังหาริมทรัพย์ได้ประโยชน์มากกว่ากองรีท
พร้อมกันนี้ นางโชติกา คาดว่า ปีนี้ บลจ.ไทยพาณิชย์ จะสามารถรักษาส่วนแบ่งทางการตลาดกองทุนรวมอสังหาริมทรัพย์ไว้ได้
“เป้าหมายการเพิ่มสินทรัพย์ภายใต้การบริหาร (เอยูเอ็ม) ปีนี้ไปได้สวย โดยเมื่อวันที่ 30 มิ.ย. 2555 อยู่ที่ 6.51 แสนล้านบาท เพิ่มขึ้น 16% จากสิ้นปี 2554 ที่มีอยู่ 5.82 แสนล้านบาท โดยกองทุนรวมเพิ่มขึ้น 11% กองทุนสำรองเลี้ยงชีพลดลง 2% และกองทุนส่วนบุคคลเพิ่มขึ้น 216% เนื่องจากบุกในตลาดนักลงทุนสถาบันมากขึ้น ทั้งภาครัฐ บริษัทเอกชน มหาวิทยาลัยและสหกรณ์” นางโชติกา กล่าว